Munster klop Kings in saai affêre | Netwerk24
Deur Michael Green 05 Oktober 2019 18:45
Munster was Saterdag in die Nelson Mandelabaai-stadion in Port Elizabeth 'n rapsie – let wel net 'n rapsie – beter as die Southern Kings en het hul Pro14-wedstryd teen die Oos-Kapenaars met 31-20 gewen.
Mike Haley van Munster draf deur vir sy drie teen die Kings in die Baai. Foto: Gallo Images
Altwee spanne het die meeste van die tyd gespeel asof hulle al drie die Wêreldbekerwedstryde die oggend op televisie gekyk het en so 'n bietjie sat vir rugby is.
Dit was frustrerend om te sien hoe spelers drieë weggooi.
'n Mens sou eintlik lekker gekry het as die afrigters op die veld gestorm en die manne se boude met 'n fluitjie-riempie warm gefoeter het.
Swak vangwerk, swak aangeë, onseker spel onder hoë balle, noem dit op. Effe-effe verdediging, dit was daar vir almal om te sien.
Stefan Ungerer, skrumskakel van die Kings, sool die bal in die kragmeting met Munster. Foto: Gallo Images
Die Kings kan hulself gelukkig ag dat hulle met rustyd net met 6-10 agter was.
Die besoekers het in die eerste skof meer lus gelyk vir rugby en was nie bang om met die bal in die hand vanuit hul eie kwartgebied aan te val nie.
Die Kings het net ná die begin van die tweede helfte vir die eerste keer die voortou geneem toe hul skrumskakel, Stefan Ungerer, ná 'n goeie breekslag van die heelagter, Masixole Banda, gaan druk het.
Dit het egter nie lank geduur nie, want Alby Mathewson, Munster se skrumskakel, het self gaan druk nadat sy span van hul eie doellyn met 'n teenaanval begin het.
Nog 'n verdoelde drie van die voormalige Springbok-losvoorspeler Arno Botha het gevolg om die Kings op 31-13 te laat steier.
Die Kings het drie minute voor die einde 'n troosdrie gekry toe Elrigh Louw oorgebars het met Munster een man kort omdat James Cronin met 'n geelkaart gestraf is weens 'n gevaarlike duikslag.
Munster sou uiters tevrede met die oorwinning gewees het aangesien die Ierse span sonder 12 van sy top spelers, wat saam met Ierland by die WB-toernooi in Japan is, was.
: Mike Haley, Alby Mathewson, Fineen Wycherley, Arno Botha. Doelskoppe: JJ Hanrahan (4). Strafskop: Hanrahan (1).